**Referat af bestyrelsesmøde 9. april 2019 kl. 17-22**

**Odense Idrætshal**

**Til stede**: Henrik Christoffersen (HC), Martin Uhd Grønbech (MU), Tobias Rasmussen (TR), Per Christensen (PC), Kirsten Jensen (KJ), Peter Brandt Andersen (PBA), Mikkel Juul Larsen (MJL), Freddy Frederiksen (FF), Søren Skau (SS)og Jens Ellitsgaard (JE, referent). Samt Ulrik Schmidt under behandling af punkt 6.

**Afbud**: Ingen

**1. Bordet rundt**

Ud over snak om løst og fast informerede FF og PC om, at de trækker sig/ikke genopstiller til bestyrelsen ved den kommende generalforsamling.

**2. Info fra formanden**

HC informerede om, at der havde været nogle problemer med isen i Gentofte, men sidst på mødet kunne Ulrik Schmidt informere om, at isen er OK til figur DM søndag den 14. april.

Happy Helper var sponsor for dame VM holdet, og under VM brugte HC en del tid med dem. Der er aftalt et møde om fremtidigt samarbejde med Happy Helper, som forhåbentligt vil indgå et længere varende samarbejde.

DCuF er blevet godkendt hos ScanPay og Clearhouse så vi kan modtage kreditkortbetalinger over hjemmesiden. Dette kan være aktuelt til Curling Kick-off og eventuelt til andre ting - tilmeldingsgebyr til diverse DM eller donationer.

*HC havde inden mødet sendt e-mail med diverse opgaver, hvor de udestående er sat med på aktionslisten sidst i referatet.*

**3. Orientering fra udvalg**

Turneringsudvalget kigger på en sæsonkalender for næste sæson under Mixed Double/Senior VM, og kan forhåbentligt have en skitse klar til generalforsamlingen.

Der var diskussion om betaling til Nordic Junior Curling Tour, hvor der mangler afklaring af hvad vi har betalt. Danmark har haft juniorhold og junior mixed double hold med.

PC informerede om kørestolsholdets evaluering af B-VM, som også er rundsendt på mail. PC har startet ny træningsform med dem, og det går tilfredsstillende.

PBA har lavet et oplæg til kommissorium for Kommunikations- og medieudvalg, som også er rundsendt per e-mail. PBA kigger efter medlemmer til udvalget ud over ham selv og Camilla Engelgreen. Udvalget holder første møde den 5. maj. Bestyrelsen gav sin umiddelbare tilfredshed til kende.

Tidligere diskuterede soldaterprojekt falder muligvis til jorden. KJ hører ikke meget fra dette projekt længere.

**4. Status fra Lotte**

Lotte har ferie hele april. HC mødes med Lotte efter hendes ferie.

**5. DCuF økonomi - herunder budget 2020 til godkendelse på generalforsamlingen**

Medlemstal er offentliggjort og viser, at vi er 942 medlemmer i DCuF, hvilket er en pæn fremgang. HC sender opgørelsen rundt.

Regnskab 2018, som tidligere har været sendt ud per e-mail, blev underskrevet på mødet.

Bestyrelsesmedlemmer skal sende kontooplysninger til Tobias, for at få udbetalt kompensation for diverse udgifter i forbindelse med bestyrelsesarbejdet (fast 1800 kr.)

TR har sendt budgetforslag per e-mail. Der er en del usikkerheder omkring vores budget, som vil afhænge af snakken på dialogworkshop og af diverse beslutninger. Det forsøges at have et fornuftigt bud lidt senere, som kan godkendes i bestyrelsen per e-mail inden det skal ud sammen med endelig dagsorden to uger før generalforsamlingen.

Det blev aftalt, at budget bør behandles som sidste punkt på dagsordnen til generalforsamlingen, så de store tvivlsspørgsmål er afgjort inden behandlingen af budgettet, som så eventuelt kan tilrettes på dagen.

MU og TR skal i samarbejde finde ud af at få refusion for flybilletter til Junior B-VM.

**7. Lønpolitik og den aktuelle situation**

Lønpolitik blev diskuteret. Umiddelbart ønsker bestyrelsen ikke at administrere pensionsordning for ansatte. Vi ønsker på treårig basis at forhandle løn, med en aftalt årlig stigning.

Der blev diskuteret tal til et oplæg til den kommende forhandling med udviklingskonsulenten. HC vil forestå denne forhandling.

**8. Tilstedeværelse ved DM, kvalifikationer etc.**

HC er blevet kontaktet af et medlem, som var fortørnet over, at bestyrelsen ikke var repræsenteret ved DM-runden i Hvidovre.

Det blev diskuteret, om det skal være en fast regel, at der skal være bestyrelsesmedlem til stede til overrækkelse af DM-medaljer. Flertallet ønskede ikke at dette skulle være en fast regel, men I mange tilfælde ville bestyrelsesmedlemmer gerne forestå medaljeoverrækkelse, hvis man bliver bedt om dette.

Der bør laves en forretningsorden for turneringsudvalget med beskrivelser til arrangerende klubber, om at de skal stå for; modtagelse af medaljer, blomster til medaljetagere, chokolade til medaljetagere, dommere samt medaljeoverrækkelse (evt. at få bestyrelsesmedlem til dette). SS vil gerne stå for dette og inddrager naturligvis det nuværende turneringsudvalg.

Der bør efterlyses medlemmer til turneringsudvalget.

Det blev desuden aftalt, at der ikke bør benyttes DM-medaljer til Jysk-Fynsk mesterskab og Sjællands Cup. MJL koordinerer denne beslutning med Are i Gentofte, og der findes en anden løsning.

**9. Evaluering af Dame VM 2019 i Silkeborg**

Der er kommet meget ros fra WCF og fra en del andre organisationer.

Tingene kørte fantastisk godt under arrangementet - både set fra arrangørers og fra frivilliges sider. Der var naturligvis diverse små udfordringer, men de kunne alle løses fornuftigt.

DCuF bestyrelse er enige om at Frank Hyldegaard, som kom ind som projektleder undervejs, var en kæmpe gevinst.

Der var cirka 5100 personer igennem hallen under VM.

Der var en rigtig fin dækning af eventen i Lokal-TV og andre medier.

Cirka 800 elever fra 6. klasser i Silkeborg kommune var inde og se curling mandag til fredag formiddag. Der var lidt udfordring med at få dette til at køre fornuftigt de første dage, fordi det ikke havde været koordineret godt nok, at hverken Lotte eller Betina (de to som stod for koordineringen af opgaven) kunne være til stede mandag formiddag.

I september bliver der fire fredage, hvor eleverne som var på besøg under VM, kan komme på is og selv forsøge sig med curling. Forhåbentligt kan dette skabe interesse for curling i denne aldersgruppe.

De økonomiske resultater kendes ikke endnu.

**6. Elitestrategi - fremlæggelse af rapport fra Elite-arbejdsgruppe**

Dette blev behandlet som aftenens sidste punkt, hvor Ulrik Schmidt deltog. Rapporten fra arbejdsgruppen var sendt til bestyrelsen før mødet.

Ulrik Schmidt forklarede om processen i arbejdet og fremlagde ideerne og resultatet af arbejdsgruppens arbejde. KJ var meget glad for, at Tårnby Curling Club var direkte inddraget i arbejdet.

Der er fortsat behov for at adressere de forhold, som der ikke var helt enighed om i gruppen/klubberne.

Det forventes, at man kan tale sig på linje om forholde som en sportslig ledelses beføjelser omkring krav til træning og sæsonplanlægning, mulighed for sanktioner, økonomiske prioriteringer med bestyrelsens godkendelse, samt mere besluttende rolle som coach under mesterskaber. Der er dog stor uenighed om, hvorvidt en sportslig ledelse skal have beføjelse til direkte at udtage og/eller sammensætte hold, og derfor vil dette punkt formentligt komme til særskilt afstemning på generalforsamlingen.

JEE lavede efter mødet følgende oplæg til dialogworkshoppen:

Elitestrategi for Dansk curling frem mod 2030

**Baggrund:** Der har været nedsat en elitearbejdsgruppe, hvor de fire klubber med curlinghaller har været repræsenteret. Elitearbejdsgruppens arbejde er rapporteret til bestyrelsen og vil blive fremlagt til dialogworkshoppen. Elitearbejdsgruppen er kommet frem til, at hvis der skal være en fremtid med gode medaljechancer for danske curlinghold til internationale mesterskaber, så skal der indføres et nyt elitesetup, som indebærer en sportslig ledelse udenfor den politisk valgte bestyrelse. Den sportslige ledelse skal være i stand til at tage sportslige beslutninger uden indblanding fra bestyrelsen.

**Forslag:**

Det foreslås fra DCuF's bestyrelse, at der oprettes et nyt elitesetup som indeholder:

* Etablering af elitetræningscenter (et eller flere steder i københavnsområdet) med betaling for deltagelse ( herefter kaldt elitedeltagere)
* Det kræves at man er elitedeltager for at kunne repræsentere Danmark ved internationale mesterskaber
* Der etableres en træneruddannelse
* Der nedsættes/ansættes en sportslig ledelse bestående af flere personer, som skal være uafhængig af DCuF's bestyrelse. Forhåbentligt er der en række trænere heri.
* Den sportslige ledelse tildeles en række beføjelser, herunder:
* Sætte krav til elitedeltageres træning - både træning på is og fysisk træning
* Sætte krav til sæson- og turneringsplanlægning for elitedeltagere, samt sportslige krav til elitedeltagere og hold
* Have mulighed for at sanktionere spillerne, der ikke forsøger at leve op til de aftalte krav
* Foretage økonomiske prioriteringer for elitepuljen, såsom vælge hvilke mesterskaber og turneringer der kan opnås støtte til, for at prioritere de turneringer/discipliner, der giver størst muligt sportsligt udbytte og resultatpotentiale
* Foretage ændringer (i fx spilrækkefølge) under mesterskaber og turneringer, der er støttet fra elitepuljen
* X)

X) Den sportslige ledelse har naturligvis mulighed for at foreslå holdsammensætninger/-ændringer gennem elitetræningscenteret. Men det vurderes, om den sportslige ledelse også skal have beføjelser til direkte at bestemme holdsammensætninger og/eller direkte udtage hold til internationale mesterskaber, som det ses for curling i andre lande og mange andre sammenlignelige sportsgrene. Det tænkes at dette punkt eventuelt kan være til særskilt afstemning på generalforsamlingen mellem version A og version B.

*Version A: Den sportslige ledelse har beføjelser til at sammensætte hold og/eller direkte udtage hold til internationale mesterskaber. Det er op til den sportslige ledelse om der af sportslige grunde skal afholdes en kvalifikationsturnering (kan være fordelagtigt hvis der er flere gode hold) eller om der skal udtages et hold.*

*Version B: Der afholdes en kvalifikationsturnering til internationale mesterskaber, såfremt der er hold nok (i den pågældende disciplin) som ønsker dette. Disse hold kan udelukkende bestå af elitedeltagere. Såfremt der ikke er hold nok til en kvalifikation må den sportslige ledelse sammensætte et hold ud fra de spillere, som ønsker at stille op.*

**Forklaringer/kommentarer:** Dette elitesetup vil give væsentligt bedre træningsforhold, idet det er målet at der vil være kvalificerede trænere til stede ved mange af træningerne. Det vil også kræve mere økonomi, og derfor tænkes der betaling for deltagelse, som forventes at blive dækket af klubberne, og at det derfor er et elitekontingent på fx 4000 kr. per deltager - et kontingent udover det normale kontingent. Det kan dog samtidig være nødvendigt/ønskeligt at hæve det normale kontingent. Det kan være nødvendigt at have delvist lønnede poster (træner, ismand, projektleder)

Det er tanken at elitedeltagere har adgang til elitetræningscenteret uanset hvilken/hvilke klubber det er placeret i - man skal altså ikke nødvendigvis være medlem af flere klubber for at få adgang.

Det er bestemt ikke tanken, og vil på intet tidspunkt være i den sportslige interesse, at elitedeltagere kan smides ud fordi man misser et par træninger eller har en resultatmæssigt dårlig turnering, men det er nødvendigt at den sportslige ledelse har mulighed for at sanktionere elitedeltagere, hvis de over lang tid eller i særlig grad træder ved siden af. Dette skal jo også være en motivation til hele tiden at fokusere på at blive bedre curlingspillere.

**10. WCF trænerkursus**

Punktet nåede ikke at blive behandlet.

**11. Junior/Nybegynder-camp(s)**

Punktet nåede ikke at blive behandlet.

**12. Dialogworkshop 14. april**

Punktet nåede ikke at blive behandlet. Der var dog en meget kort diskussion om JEE's oplæg til dialogworkshoppen, hvor der ikke umiddelbart var ændringsforslag, udover de der allerede var kommet per e-mail, og at oplægget skulle udvides med afsnittet om elitestrategi for dansk curling frem mod 2030.

**13. Eventuelt**

Punktet nåede ikke at blive behandlet.

Aktionsliste på næste side…

**Aktionsliste**

|  |  |  |
| --- | --- | --- |
| **Aktion** | **Ansvarlig** | **Status** |
| Finde bedst egnede platform/database til at opbevare dokumenter | Martin |  |
| Lave årshjul med diverse opgaver og tidsfrister | Jens, Henrik, Tobias, Martin, Freddy | Udkast med format OK |
| Arrangere WCF trænerkursus i DK i august/september 2019 | Peter |  |
| Afklaring af hvilke administrative arbejdsopgaver der kan laves af IKC | Henrik |  |
| Afklare økonomiske dispositioner, fuldmagter til konti, betalingskortholdere. Herunder at få adgang til konti og kigge på Mastercard til indkøb af flybilletter | Henrik, Tobias og Martin |  |
| Få IKC til at rundsende DIF retningslinjer for overholdelse af Persondatalovgivningen til klubberne | Henrik | Udsendt 19/3 |
| Lave oplæg til budget 2020 | Henrik og Tobias |  |
| Lave forretningsorden for turneringsudvalget | Søren |  |
| Finde anden løsning end DM-medaljer til Jysk-Fynsk mesterskab og Sjællands cup | Mikkel |  |
| Planlæg nybegyndertræf og juniorcamp i efteråret 2019 | Tobias |  |
| Lancere Curling Kick-Off kampagne med tilmeldingsside til opstart i den nye sæson | Henrik |  |
|  |  |  |